CELEX: 32009R0594
Language: sk
Date: 2009-07-08 00:00:00
Title: Nariadenie Komisie (ES) č. 594/2009 z  8. júla 2009 o zatriedení určitého tovaru do kombinovanej nomenklatúry

9.7.2009   
            
            
               SK
            
            
               Úradný vestník Európskej únie
            
            
               L 178/14
            
         
      NARIADENIE KOMISIE (ES) č. 594/2009
   z 8. júla 2009
   o zatriedení určitého tovaru do kombinovanej nomenklatúry
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá do nej dopĺňa akékoľvek ďalšie rozdelenie a ktorá je ustanovená v osobitných ustanoveniach Spoločenstva s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa týchto všeobecných pravidiel by mal byť tovar opísaný v stĺpci 1 tabuľky uvedenej v prílohe zatriedený podľa kódu KN uvedeného v stĺpci 2 na základe dôvodov uvedených v stĺpci 3.
            
         
               (4)
            
            
               Je vhodné zabezpečiť, aby sa na záväzné informácie o nomenklatúrnom zatriedení tovaru vydané colnými orgánmi členských štátov s ohľadom na zatriedenie tovaru do kombinovanej nomenklatúry, ktoré nie sú v súlade s týmto nariadením, mohol držiteľ naďalej odvolávať po dobu troch mesiacov, podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia ustanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi do kombinovanej nomenklatúry podľa kódu KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. júla 2009
      
         
            Za Komisiu
         
         László KOVÁCS
         
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (kód KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Kopolymér vinylidénfluoridu a hexafluórpropylénu v primárnej forme.
                              Tento materiál má vlastnosti elastomérov, schopnosť natiahnuť sa a vrátiť sa do pôvodného stavu, avšak nedá sa vulkanizovať sírou. Na zosieťovanie tohto kopolyméru sú potrebné zásadité zlúčeniny alebo niektoré peroxidy.
                           
                        
               
                  3904 69 90
               
               
                  Zatriedenie je určené všeobecnými pravidlami 1 a 6 pre interpretáciu kombinovanej nomenklatúry, poznámkami 1, 4 a 6 ku kapitole 39, poznámkou 4 písm. a) ku kapitole 40, poznámkou k podpoložke 1 ku kapitole 39 a znením kódov KN 3904, 3904 69 a 3904 69 90.
                  Kopolymér vinylidénfluoridu a hexafluórpropylénu nespĺňa definíciu syntetických kaučukov uvedenú v poznámke 4 písm. a) ku kapitole 40, pretože sa nedá vulkanizovať sírou.
                  Poly(vinylidénfluorid) je polymér patriaci do kapitoly 39 (pozri vysvetlivky k harmonizovanému systému, všeobecné poznámky ku kapitole 39, zoznam skratiek polymérov a poznámky k položke 3904, posledný odsek).
                  Kopolymér vinylidénfluoridu a hexafluórpropylénu v primárnej forme je fluórovaný kopolymér, ktorý sa má zatriediť do kapitoly 39 pod kód KN 3904 69 90, podľa poznámok 1, 4 a 6 ku kapitole 39 a poznámky k podpoložke 1 ku kapitole 39.
               
            
                  
                              2.
                           
                           
                              Kruhové tesnenia z fluórelastoméru (kopolyméru vinylidénfluoridu a hexafluórpropylénu).
                              Materiál, z ktorého tento výrobok pozostáva (kopolymér vinylidénfluoridu a hexafluórpropylénu), má vlastnosti elastomérov, schopnosť natiahnuť sa a vrátiť sa do pôvodného stavu, avšak nedá sa vulkanizovať sírou. Na zosieťovanie sú potrebné zásadité zlúčeniny alebo niektoré peroxidy.
                           
                        
               
                  3926 90 97
               
               
                  Zatriedenie je určené všeobecnými pravidlami 1 a 6 pre interpretáciu kombinovanej nomenklatúry, poznámkami 1 a 4 ku kapitole 39, poznámkou 4 písm. a) ku kapitole 40, poznámkou 2 k triede XVI, poznámkou 2 ku kapitole 90 a znením kódov KN 3926, 3926 90 a 3926 90 97.
                  Tento výrobok je tesnením z elastoméru na všeobecné použitie. Z tohto dôvodu nie je identifikovateľnou súčasťou stroja v zmysle poznámky 2 k triede XVI a poznámky 2 ku kapitole 90 kombinovanej nomenklatúry, a následne je vylúčený z triedy XVI a kapitoly 90.
                  Materiál, z ktorého tento výrobok pozostáva, nespĺňa definíciu syntetických kaučukov uvedenú v poznámke 4 písm. a) ku kapitole 40, pretože sa nedá vulkanizovať sírou.
                  Poly(vinylidénfluorid) je polymér patriaci do kapitoly 39 (pozri vysvetlivky k harmonizovanému systému, všeobecné poznámky ku kapitole 39, zoznam skratiek polymérov a poznámky k položke 3904, posledný odsek).
                  Kopolymér vinylidénfluoridu a hexafluórpropylénu je fluórovaný kopolymér, ktorý sa má zatriediť do kapitoly 39.
                  Predmetný výrobok je teda výrobkom z plastu patriacim do kapitoly 39 a keďže nie je špecifikovaný alebo zahrnutý inde v kombinovanej nomenklatúre, má sa zatriediť pod kód KN 3926 90 97.